Komisijos sprendimas
1997 m. kovo 26 d.
pateikiantis laikinus trečiųjų šalių įmonių, iš kurių valstybės narės leidžia importuoti produktus, pagamintus iš galvijų, kiaulių, arklinių, avių ir ožkų mėsos, sąrašus
(tekstas svarbus EEE)
(97/365/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų pereinamajam laikotarpiui sudarymo sąlygų [1] su paskutiniais pakeitimais, padarytais Sprendimu 97/34/EB [2], ypač į jo 2 straipsnio 1 dalį,
kadangi Komisijos sprendime 97/542/EEB [3] su paskutiniais pakeitimais, padarytais Komisijos sprendimu 97/160/EB [4], yra pateiktas trečiųjų šalių, iš kurių valstybės narės leidžia importuoti mėsos produktus, sąrašas;
kadangi daugeliui tame sąraše nurodytų šalių Komisijos sprendime 91/449/EEB [5] su paskutiniais pakeitimais, padarytais Sprendimu 96/92/EB [6], yra nustatyti sveikatos ir veterinarinio sertifikavimo reikalavimai, taikytini importuojant mėsos produktus;
kadangi Komisija gavo kai kurių trečiųjų šalių įmonių sąrašus ir garantijas, kad šios įmonės visiškai atitinka tam tikrus Bendrijos sveikatos reikalavimus ir kad jeigu joms nepavyktų laikytis šių reikalavimų, eksportas į Europos bendriją bus sustabdytas;
kadangi ne visose trečiosiose šalyse Komisijai pavyko įsitikinti, kad jų įmonės laikosi Bendrijos reikalavimų ir kad kompetentingų institucijų suteiktos garantijos veikia;
kadangi tam, kad prekyba mėsos produktais su tomis šalimis nenutrūktų, joms būtina skirti papildomą laikotarpį, per kurį valstybės narės galėtų ir toliau importuoti mėsos produktus iš jų pripažintų įmonių; kadangi per tą papildomą laikotarpį Komisija surinks iš šių šalių garantijas, būtinas norint Sprendime 95/408/EB nustatyta tvarka įtraukti jas į sąrašą;
kadangi trečiosioms šalims, iki to laikotarpio pabaigos neatsiuntusioms, kaip reikalaujama Bendrijos taisyklėse, savo įmonių sąrašų, daugiau nebus leidžiama importuoti į Bendriją mėsos produktų;
kadangi tada valstybės narės bus pačios atsakingos už tai, kad įmonės, iš kurių jos importuoja mėsos produktus, joms priimtinu būdu atitiktų gamybos bei pateikimo į rinką reikalavimus, ne mažiau griežtus už Bendrijos reikalavimus;
kadangi gali būti sudaromi laikini kai kurių šalių mėsos produktų gamybos įmonių sąrašai;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės leidžia importuoti iš šio sprendimo priede išvardytų trečiųjų šalių įmonių produktus, pagamintus iš galvijų, kiaulių, arklinių, avių ir ožkų mėsos.
2. Iki 1997 m. liepos 31 d. valstybės narės gali leisti priede neišvardytų trečiųjų šalių įmonėms importuoti produktus, pagamintus iš galvijų, kiaulių, arklinių, avių ir ožkų mėsos.
3. Mėsos produktų importui tebetaikomos Bendrijos veterinarinės nuostatos, pritaikytos kitoms šalims.
2 straipsnis
Šis sprendimas taikomas nuo 1997 m. balandžio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1997 m. kovo 26 d.